
Termenul de integrare pare a fi destul de incomod, procurând disconfort şi 
suspiciune. El poate speria, de bună seamă. Acesta trimite la o realitate 
conceptuală mobilă, deschisă, improbabilă. Energiile lui semantice pot deborda 
imprevizibil, pot fi folosite în mod abuziv (sunt exemple în acest sens). 

Afirmăm de la bun început că vom viza, în cele ce urmează, posibilitatea 
integrării conținuturilor de predat la disciplina Religie, şi nu a realitätilor la 
care trimit aceste conţinuturi, adică a ipostazelor diferitelor confesiuni sau 
religii. Vizăm, deci, un plan metadiscursiv, şi nu cel al discursurilor practice 
propriu-zise care îl alimentează, îl întreţine. De altfel, este lucru ştiut că, din 
punct de vedere epistemologic, cu cât urcăm mai „sus” pe linia de- 
contextualizărilor, de-subiectivizărilor şi „descărnărilor” de materialitate, cu 
atât mai mult se poate face loc apropierilor, sintezelor, unificărilor. Dacă pe 
planul realitätilor integrările sunt problematice sau de nedorit (iar, din acest 
punct de vedere, confesiunile nu se pot unifica, întrucât acestea fiinteazä tocmai 
prin specificitatea lor, prin particularitätile dogmatice, ritualice, expresive, 
implicative etc.), pe planul cunoaşterii şi al prezentării lor (în context didactic) 
unificările devin posibile şi chiar de dorit. 

Trebuie spus că termenul de integrare se poate corela cu alţi termeni din 
aceeaşi familie semantică, cu integral, cu întreg, în sensul de ansamblu coeziv 
şi unitar. Conţinutul notional trimite la valorizarea numitorului comun al unui 
ansamblu, la coarticularea funcţională, profitabilă a diferitelor arii care 
formează un întreg. Integrarea trebuie înțeleasă ca un proces multidimensional, 
şi nu unidirectional. Ea se extinde dincolo de planul cultural, atingând 
dimensiuni sociale şi politice. Înteles într-un sens foarte larg, integrarea 
presupune unificarea şi fuziunea a două sau mai multe realități ori producții 
spirituale, într-un mod echitabil pentru toate părţile. În urma integrării va lua 
naştere o sinteză nouă sau un complex spiritual nou, prezervându-se totuşi 
specificitätile, şi nu va avea loc o asimilare forțată a unei realități de către 
cealaltă. 

Întelegem prin integrare pedagogică a conţinuturilor religioase acel 
parcurs didactic cumulativ-selectiv, de nivel superior, prin care se statuează 
secvențial un standard comun de cunoştinţe si valori religioase, simultan cu 
degajarea unor seturi specifice, care urmează a fi predate tuturor elevilor unui 
spațiu şcolar (clasă, şcoală), indiferent de apartenenţa confesională a 
acestora, în care jocul dintre generalitate şi particularitate să se realizeze 
natural, inteligent, în care o multitudine de opțiuni religioase să se regăsească 
şi să fie satisfăcute din punct de vedere cognitiv, afectiv, ritualic, cultural, 
comunitar. 


Iată câteva argumente pentru integrarea curriculară: 

— argumentul pedagogic, prin pregătirea unui dispozitiv didactic care să 
preîntâmpine excluderea şi închiderea axiologică; demersul didactic trebuie să 
scoată în evidenţă confluentele valorice, să releve, ori de câte ori este cazul, 
pluralitatea valorică sporitoare în context didactic; 

— argumentul sociologic-comunitar, prin explicitarea nevoii de edificare a 
unor comunităţi solidare, în care persoanele să comunice uşor, să se respecte, 
să se întâlnească în expresii sau acțiuni spirituale comune; 

— argumentul psihologic, prin ralierea persoanelor la standarde valorice 
similare care produc, prin comunicare empatică, stabilitate intrapsihică şi 
confort; în acest caz se generează un element de securitate în plus, oamenii 
simțindu-se mai siguri pe ei înşişi; 

— argumentul politico-strategic, în sensul că integrarea poate fi un răspuns 
inteligent, tactic la eventuale măsuri, explicite sau nu, de marginalizare sau de 
excludere a parcursurilor de formare în perspectivă religioasă; multe instanţe, 
inclusiv europene, se pronunţă împotriva ghetoizării şi segregării pe criterii 
etnice, confesionale, rasiale etc.; să nu aşteptăm ca alţii să ne-o ia înainte! 


Ce nu este integrarea pe linie didactică? 

— nu este sincretism, cumulare simplă, adunare pestriță, nediferentiatä, 
juxtapunere de cunoştinţe sau valori eterogene fără legătură între ele; 

— nu este rezumare, sintetizare, preluare secventialä a ceea ce pare a fi 
esenţial, exemplar; 

— nu este secventializare, reducționism, încercare de redare a întregului 
numai prin intermediul unei părți, fie ea şi reprezentativă; 

— nu este asimilare, oculatre a specificitätii în numele unei unice şi, în fapt, 
false generalitäti; 

— nu este demers justiţiar, de intervenţie artificială, de împărțire, asistată de 
instanţe juridico-politice, a unor valori sau competenţe pe care şi le arogă 
părțile chemate să se cunoască reciproc. 

Suntem într-un moment când integrarea se poate realiza prin proiectarea şi 
structurarea curriculumului la disciplina religie. În pedagogie se vorbeşte tot 
mai des de conţinuturi integrate, de predare în blocuri de cunoştinţe. Blocurile 
de cunoştinţe sunt seturi comune şi confluente de valori cognitive, şi nu numai, 
care pot fi decelate pe direcții multiple: elemente generale-particulare, elemente 
specifice-nespecifice, elemente principale-secundare etc. Integrarea pe linie de 
conţinut se poate realiza şi în procesul didactic propriu-zis, prin apelul la 
strategia predării în echipe de profesori de diferite specializări sau chiar 
confesiuni. 


Pentru a da curs ideii exprimate în aceste pagini avansăm şi o serie de 
principii de acţiune: 

— principiul realităţii. Problema este să integrăm ceea ce se poate integra 
(cunoştinţele şcolare, şi nu referintele teologice, substratele dogmatice care nu 
sunt centrul nostru de interes). 

— principiul progresivitäfii şi respectării particularitäfilor de vârstă. 
Conținuturile nu se vor integra chiar de la începutul parcursului de formare, din 
momentul intrării copilului în şcoală: fiecare elev va fi introdus sistematic în 
religia de apartenenţă şi apoi se vor opera treptat deschiderile prin cunoaşterea 
specificitätii alterităţii confesionale. Există riscul altfel să îl privăm pe elev de 
consolidarea identităţii confesionale — premisă pentru o viitoare permeabilitate 
la eterogenitatea valorică; elevul poate aluneca într-o stare de derivă, de 
relativism religios, de suspensie spirituală foarte nocivă. Elementele de 
conţinut cu caracter integrativ vor fi structurate şi desfăşurate în raport cu 
predispozitiile perceptive şi afective ale elevilor; nu se vor construi seturi de 
cunoştinţe peste putinţa elevilor de a le pricepe. 

— principiul corelativitätii dintre închiderea şi deschiderea confesională. 
Tranzitul cultural, prin cunoaşterea şi respectarea valorilor altora, dacă se face 
defectuos, forţat, poate degenera în de-culturarea persoanelor, fenomen ce 
generează desconsiderare, destructie spirituală. Raportul închidere-deschidere 
confesională, ce trebuie să caracterizeze individul sau societăţile, nu se poate 
tranşa la modul abstract, netinând cont de persoane, vremuri, contexte. Sunt 
situaţii când fixatiile în jurul unor valori unice sunt de dorit şi aduc beneficii 
reale indivizilor sau comunităţilor în loc să se adopte strategii de de-centrare 
şi deschidere nelimitată faţă de alte valori. O astfel de perspectivă de acţiune 

acompaniază strategiile de solidarizare şi de coagulare a energiilor grupale, 
atunci când contextele le impun. Îl decentrezi pe cineva, după ce acesta a fost, 
mai întâi,... centrat! În general, strategiile identitare, propuse prin programele 
şcolare şi conținuturile adiacente, premerg şi condiţionează strategiile de 
deschidere față de alţii. Nu poţi să faci educaţie interculturală la persoane care 
mai întâi nu au fost „fixate” cultural. Este riscant să faci educaţie 
interconfesională, dintru început, la copii care nu au fost încadraţi în propriile 
referinţe confesionale. La un moment dat, în funcţie de maturitatea culturală a 
individului, cele două procese se vor derula simultan. Construcţia identităţii 
spirituale, individuală sau colectivă, presupune o mare flexibilitate şi 
mobilitate. Sunt numeroase oscilatiile între, pe de o pare, închidere, repliere şi 
rabatere asupra sinelui, acumulări şi stocări autarhice şi, pe de altă parte, 
deschidere, debordare spirituală, tatonare a altuia şi împlinire prin alţii. Cele 
două stări sunt alternante, contradictorii, dar posibile şi de dorit în formarea 
personalităţii. Trebuie să observăm că nu numai deschiderea către alteritate 
trebuie valorizată, ci şi închiderea spre sine, coagularea unei integritäti culturale 
reprezintă un pol cu aceeaşi forță de interes. Centrarea şi descentrarea 
spirituală, asimilarea propriilor referinţe valorice, ca şi acomodarea cu altele 
sunt procese corelative, contradictorii, care sporesc cuprinderea culturală a 
fiinţei. E nevoie să trecem de la o viziune statică a deschiderii sau închiderii la 
o perspectivă dinamică, pulsatorie a raportului închidere-deschidere culturală. 
Importantă nu este deschiderea în sine, sau închiderea luate izolat, ci echilibrul 
dinamic dintre ele, ca şi adecvarea acestui raport la circumstanţe date. Orice 
închidere spirituală, înţeleasă ca o formare pentru perimetrul unei culturi, 
trebuie să conţină în ea, în orice moment, permeabilitatea deschiderii către 
impulsiuni dinafară. Este obligatoriu însă ca prin această strategie să se 
păstreze permanent coerenţa existenţială, la nivel individual sau colectiv, 
nesupralicitând glisările interconfesionale. Avem de a face, deci, cu un parcurs 
ciclic, cu închideri şi deschideri spirituale succesive, catalizatoare şi 
îmbogăţitoare. 


Integrarea se poate face la mai multe niveluri: 

— la nivelul politicii şcolare, prin crearea unui cadru legislativ şi stipularea 
unor strategii sau dispozitive organizatorice care să faciliteze integrarea; 

— la nivelul institutional, prin strategii puse în act de către şcoli, de către 
aşezămintele educaţionale de bază; 

— la nivelul conceperii şi vehiculării de către profesori a curriculumului în 
mod concret, în procesele de predare-învätare. 

In cele ce urmează, sugerăm mai multe posibilități de integrare a 
curriculumului. 


1. Integrare prin intermediul respectării aceloraşi principii de structurare 
a curriculumului. Sistemul actual al învățământului românesc admite un plan- 
cadru construit pe un set de principii filozofice, didactice şi epistemologice, 
dintre care următoarele pot sluji perspectivei de integrare a conţinuturilor: 

—principiul descentralizării şi al flexibilizării, în funcţie de specificul şcolii, 
al comunităţii locale, al dorințelor elevilor, părinților, profesorilor; 

— principiul descongestionării programului de lucru al elevilor, al regândirii 
sarcinilor de studiu şi de învăţare în acord cu posibilitățile lor specifice; 

— principiul eficienţei, prin valorizarea la maximum a resurselor umane şi 
materiale din instituţiile şcolare sau comunităţile de bază; 

—principiul selecţiei şi ierarhizării culturale (stabilirea disciplinelor şcolare 
şi gruparea sau ierarhizarea lor pe categorii de discipline sau arii curriculare); 

— principiul coerenței (integrarea pe verticală şi pe orizontală a 
cunoştinţelor, evitarea rupturilor sau a contradictiilor disciplinare); 

—principiul egalității sanselor (delimitarea unor secvenţe de conţinut pentru 
toate categoriile de elevi) în aşa fel încât fiecare să se regăsească, să-şi 
cunoască valorile specifice; 

— principiul relativizării la persoane şi al parcursului individual (prin 
postularea unor elemente de conţinut diferenţiate şi personalizate); 


2. Integrare prin intermediul finalitätilor, a obiectivelor stipulate prin 
programe. Chiar dacă actualmente programele la religie sunt gândite 
monoconfesional, izolat, sesizăm o încercare de unificare pe linia obiectivelor 
cadru (care sunt aceleaşi pentru toate confesiunile) şi a unor obiective de 
referință. Este un început de integrare, mai mult simbolic, dar care anunţă că 
ceva se poate face în acest sens. 


3. Integrare prin modalităţile concrete de organizare, mai exact prin 
structurarea modulară a conţinuturilor sau organizarea integrată. Temeiul 
filozofic al structurării modulare a conținutului îl constituie integralitatea, 
adică încercarea de a concepe o totalitate valorică sau informaţională ca unitate 
integrată de elemente ce îşi pierd trăsăturile secvențiale. Structurarea modulară 
înlesneşte cuprinderea cunoştinţelor speciale în ansambluri logice care depăşesc 
cantitativ şi calitativ caracteristicile subunitätilor curriculare. Mai multi moduli 
se pot construi într-un lanţ modular sau o suită de moduli care vor fi 

oferiti/ceruti elevilor în funcție de obiectivele instructiv-educative sau în raport 
cu interesele, aptitudinile, credinţele acestora. Învăţământul modular constă în 
structurarea conţinuturilor în moduli didactici, aceştia incluzând seturi de 
cunoştinţe, situaţii didactice, activităţi şi mijloace de învăţământ delimitate, 
menite a se plia pe cerinţele şi posibilităţile unor grupe sau clase de elevi. De 
altfel, unul dintre scopurile învăţământului modular se referă la accentuarea 
flexibilităţii conţinuturilor în funcţie de interesele şi capacităţile elevilor, de 
particularitätile lor psihice. Aceasta ar însemna că anumite seturi tematice la 
religie se vor face în comun, altele specifice se vor aborda separat, pe grupe 
confesionale. Organizarea integrată a conţinutului presupune integrarea unor 
elemente de conţinut particulare în noi structuri explicative (noi discipline) care 
realizează un salt „metateoretic” sau „metavaloric”, preluând şi integrând 
conţinuturi esentializate şi resemnificate din perspectiva noii „umbrele” 
explicative mai cuprinzătoare. Integrarea valorilor se poate face pe mai multe 
linii: integrarea cunoştinţelor în jurul unui pol ştiinţific (seturi conceptuale, 
scheme operatorii, metodologii investigative), ordonarea cunoştinţelor către un 
pol practic (gen „centrele de interes” ale lui Ovide Decroly — hrană, securitate, 
filiatie etc.), gruparea cunoştinţelor în jurul unui pol cultural (religie, artă, 
morală etc.), gruparea în jurul unui pol social (aspecte economice, politice, 
religioase), integrarea valorilor în funcţie de un pol personal (credinţă, iubire, 
boală, familie etc.). 


4. Integrarea prin intermediul didacticizării, adică la nivelul explicitării 
unor elemente de conţinut cu caracter general — metodologii, concepte, viziuni 
asupra existenței etc., care vor fi infuzate în interiorul conţinuturilor 
explicitate la religie. Didacticizarea se poate realiza în două etape: 
didacticizarea care se realizează la nivelul programelor şi manualelor şcolare 
de către autorii acestora şi didacticizarea din clasă realizată de către fiecare 
educator. În general, didacticizarea presupune următoarele operaţii: 

— detalierea temei de predat şi specificarea competenţelor de aşteptat de la 
fiecare secvenţă în parte; 

— integrarea cunoştinţelor noi cu ajutorul celor vechi, înaintarea de la 
cunoscut la necunoscut; 

— contextualizarea şi personalizarea experienţelor cognitive sau actionale noi 
prin exemplificări, studii de caz, explicitări suplimentare etc.; 

— introducerea unor informaţii de relaţie (cunoştinţe ce facilitează stabilirea 
de relaţii optime între concepte, explicaţii, metodologii etc.) ce se ataşează 
obligatoriu informaţiei de bază; 

— stabilirea unor raporturi intradisciplinare şi interdisciplinare între diferitele 
tipuri de experienţe de învăţare; 

— folosirea unor metode didactice adecvate cantităţii şi calităţii experienţelor 
cognitive transmise; 

— armonizarea situaţiei de predare cu situația de învăţare (prin crearea 
premiselor de învăţare încă din timpul predării); 

— exploatarea valentelor formative ale evaluării şi feed-back-ului în chip 
oportun (ştiut fiind faptul că întărirea răspunsurilor elevilor constituie un factor 
de motivare şi accelerare a învăţării); 

— scoaterea în evidenţă a unor elemente de impact asupra dorințelor şi 
necesităţilor elevilor, a unor seturi informaţionale cu utilizare concretă, 
imediată etc. 

În cazul educaţiei în spirit religios, nu se va urmări structurarea unor 
conţinuturi teologice sofisticate; în şcoală nu urmărim să formăm teologi docti, 
ci oameni cu cultură, convingeri şi deprinderi religioase. Or, acest lucru 
presupune o relativizare a conţinuturilor domeniilor teologice la trebuinte şi 
expectante spirituale fireşti ale oamenilor, rezonante cu norme 
psihopedagogice. Se ştie că fiecare disciplină şcolară trebuie să constituie atât 
un domeniu de cunoaştere prelucrat pedagogic, cât şi o modalitate de a 
cunoaşte. Este normal ca fiecare disciplină să propună elevului un mod de 
gândire şi interpretare a lumii, modalitate care garantează elevului investigaţii 
suplimentare. Elevilor trebuie să li se pună la dispoziție nu numai cunoştinţe, 
ci şi mijloace de a parveni la acele cunoştinţe. Conţinutul dimensionat pentru 
ora de religie va răspunde acestor cerințe minimale, de insertie, alături de 
adevărurile de credinţă, şi a unor tehnici şi forme spirituale care să proiecteze 
individul, prin interiorizare, înspre câmpul de idei şi trăiri specific religiei. De 
aceea, lecţia de religie nu se va reduce la un simplu expozeu speculativ, cu un 
conţinut strict confesional, ci va antrena elevii în perspectiva unor trăiri, 
sentimente, conduite superioare. 


5. Integrare prin conceperea şi proiectarea interconfesionalàä a 
conţinuturilor religioase (a include explicit în suportul curricular sau a 
prezenta la lecţie si alte valori religioase decât cele proprii). Exigente 
suplimentare în structurarea conţinutului se cer a fi îndeplinite în condiţiile 
realizării unei educatii interculturale şi interconfesionale. Trebuie să ştim că nu 
suntem singurii oameni religioşi şi că drumurile către divinitate sunt multiple 
şi diferite. În general, actualele planuri şi programe şcolare sunt centrate 
etnocultural şi monoconfesional, satisfăcând, astfel, sentimentele naţionale sau 

confesionale. Programele şcolare clasice acordă o mare importanţă unor 
discipline teoretice definite, mai ales în universităţi, printre care se află limba 
şi literatura naţională, geografia națională, religia naţională sau dominantă etc. 
Programele interculturale propun decentrări şi restructurări curriculare, în 
sensul abordării comparative şi integrative a unor conţinuturi de factură 
particular-national-confesionalä. Nu se abrogă prezenţa valorilor secvențiale, 
ale religiei de bază, de pildă, ci, dimpotrivă, acestea apar relationate la 
standarde valorice mai largi, născute circumstanţial, în funcţie de diversitatea 
etnoculturală şi multiconfesională a spațiului şcolar concret. Se vor căuta 
elementele similare sau confluente, existente la nivelul mai multor religii, care 
se vor regăsi la nivelul curriculumului. Valorile comune vor fiinţa ca liant în 
stabilirea legăturilor. Un punct de referinţă valoric ar putea fi pietatea, pe care 
o regăsim în creştinismul ortodox, în cel romano-catolic, în cel protestant sau 
neoprotestant. Dacă elementele dogmatice pot conduce uneori la diferenţe sau 
opoziții, pietatea reprezintă o valoare centrală care conduce la armonizare, la 
integrare, la unificare. 

În general, profesorul de religie trebuie să fie deschis şi receptiv la mai 
multe surse şi incitări valorice. Prezentarea dogmei religiei proprii nu trebuie 
să-l conducă la dogmatism. Este firesc ca raportarea la dogma proprie să 
prevaleze, dar nu prin repudierea miezului dogmatic al altor confesiuni. A 
afirma o dogmă este un lucru bun, pentru că prin aceasta se afirmă identitatea 
de sine. Dogmatismul înseamnă construirea unei identități dogmatice prin 
desfiinţarea, criticarea, repudierea manifestă a substraturilor altor confesiuni 
sau religii. Or, principiul pedagogic şi deontologic al afirmării de sine ar fi 
următorul: să ne înălțăm nu pe ruinele altora, ci prin vitalitatea şi validitatea — 
afirmate şi demonstrate — ale valorilor proprii. 

După opinia noastră, deschiderea confesională a educaţiei religioase se poate 
realiza, în primul rând, prin intermediul conţinuturilor livrate. Identificäm trei 
formule de organizare a curriculumului: 

— curriculum monoconfesional; 

— curriculum interconfesional; 

— curriculum laicizat. 

Desigur, în fiecare din cele trei situatii putem evidentia avantaje, dar si 
limite ale curriculumului din punctul de vedere al realizärii dezideratelor 
deschiderii interconfesionale. În tabelul ataşat mai jos scoatem în evidenţă, într- 
un mod succint, câteva trăsături ale organizării conţinuturilor religioase. 
Rămâne ca factorii de decizie, dar şi educatorii, să selecteze şi să structureze 

un tip de curriculum care se pretează mai bine contextelor date — cele de ordin 
comunitar, ideologic, cultural, temporal. 


Modalităţi de Avantaje Dezavantaje 
organizare 


1. Curriculum 
monoconfesional 


2. Curriculum 
interconfesional 


— realizează o introducere şi o 
insertie spirituală în credinţa de 
bază; 

— elimină punctele de vedere 
divergente, prezentându-se caun 
tot noncontradictoriu şi bine 
acordat axiologic; 

— permite organizarea omogenă 
a claselor pe confesiuni; 

— secvențial, acest tip de 
curriculum se poate deschide, la 
anumite teme, şi unor confesiuni 
diferite, prin realizarea de 
comparații fără prevalorizäri 
negative, critici, poziționări 
maniheiste (de tipul: religia 
noastră este „bună” pentru că a 
lor este „rea”). 


— adună la un loc în clasă pe 


copiii de confesiuni diferite, 
predispunând la relationäri 
pozitive, dialog, îmbogăţire 
reciprocă; 


— realizează conexiuni spirituale 
profitabile pentru toţi elevii; 

— facilitează respectarea 
principiului interdisciplinaritätii 
în învățământ. 


3. Curriculum 


în întâmpinarea 
laic şcolii 


cazul 


— vine 
caracterului 
contemporane 
Franței); 


al 


(vezi 


— predispune la separarea şi 
segregarea elevilor pe criterii 
confesionale (separare 
„obiectivă”, bazată pe afinități 
de interese spirituale, întâlnită în 


învățământ în condițiile 
organizării modulare, cu 
discipline opționale sau 
facultative); 

— îi lipseşte pe copii de 
cunoaşterea altor puncte de 
vedere confesionale sau 
religioase; 


— poate genera tendințe de 
desconsiderare şi neacceptanță 
în relationarea cu altul. 


— reduce cunoaşterea în 
profunzime a specificitätii 
confesionale; 

— dificil de realizat din punct de 
vedere practic: cine, cât, 
funcție de ce criterii se 
realizează partajul pe segmente 
confesionale? 

— nu se pretează la clasele mici; 
mai întâi, copilul trebuie fixat în 
credinţa proprie şi apoi se 
creează posibilitatea deschiderii 


în 


conţinuturilor spre alte 
confesiuni sau religii; 
— pot naşte suspiciuni sau 


rezerve din partea părinţilor sau 
comunităţii religioase. 

—  relativizeazä coordonatele 
confesionale ale elevilor, de- 
centrându-i pe elevi de 
confesiunea de bază; 


la 


12. 


neutral, laicizat | — atenuează sau elimină | — concurează la pierderea 
(gen Filozofia tensiunile confesionale la nivelul | referintelor religioase ale 


religiilor, Istoria proceselor educaţionale; tinerilor,  înstrăinându-i de 
bă 


— asigură o conexiune mai | valorile credinţei; 

directă cu disciplinele clasice pe | — diminuează dimensiunea 

dimensiunea culturală a acestora. | formativă a educaţiei religioase 
(pe direcţia atitudini, valori, 
conduite religioase); 
— realizează dublări sau reluări 
ale unor cunoştinţe, livrate 
secvențial la filozofie, istorie, 
literatură etc.; 
— poate fi contradictoriu, prin 
alunecarea spre poziționări 
materialiste, atee (conținuturile 
suntreligioase dar metadiscursul 
integrator sau axiomele de la 
care se pleacă rămân ateiste 


credințelor 
religioase etc.) 


6. Asigurarea integrării prin gândirea şi expunerea conținuturilor 
religioase într-o perspectivă interdisciplinară. Introducerea religiei printre 
disciplinele şcolare de studiu a generat şi următoarea problemă: educația 
religioasă cade numai în sarcina Religiei, sau trebuie să devină un obiectiv şi 
pentru celelalte discipline? Numai profesorul de religie este chemat pentru 
îndeplinirea acestei sarcini, sau şi alți profesori? 

Plecând de la premisa că educaţia religioasă presupune mai multe 
componente şi niveluri (cunoştinţe, atitudini, conduite), unele dintre aceste 
achiziţii având o complexitate cu totul aparte — presupunându-se un timp 
îndelungat pentru stratificarea lor — este cu totul normal ca această latură a 
educaţiei să fie în atenţia mai multor discipline şi a mai multor profesori. Oricât 
de profunde şi de diverse ar fi temele abordate la Religie şi oricât de bine ar fi 
pregătit dascălul de religie, nu se poate spera, numai pe o cale unidirectionalä, 
la formarea unei culturi şi conduite religioase autentice. Dacă educaţia 
intelectuală sau educaţia estetică beneficiază de mai multe discipline, care, 
simultan şi parţial, contribuie la structurarea competenţelor specifice, la fel şi 
educaţia religioasă trebuie să constituie un obiectiv pentru mai multe discipline 
orientate şi focalizate spre un scop unitar. 

Facem observaţia că la ora actuală disciplinele şcolare nu sunt „acordate” 
cu acest obiectiv, nu sunt fundamentate suficient pe o spiritualitate care să fie 
în consens cu credinţa creştină. Dimpotrivă, se pot identifica numeroase seturi 

informaţionale care sunt disjuncte, rupte, în contrasens cu valorile religioase 
(vezi anumite teme din manualele de biologie, geografie, fizică etc.). Multe 
discipline şcolare nu numai că nu contribuie la facilitarea formării religioase, 
ci, dimpotrivă, adâncesc distanţele, prezintă perspective unilaterale de 
înţelegere, seamănă confuzie sau atacă fätis fundamente spirituale evidente. Nu 
pledăm pentru o re-întemeiere religioasă a tuturor obiectelor de studiu — de 
altfel, unele rămân în continuare destul de neutre sau distante faţă de religie 
(cazul ştiinţelor exacte) — dar o minimă punere de acord se cere a fi realizată 
cât mai grabnic prin reliefarea elementelor comune ce tin de un fundament 
transcendent. Multe discipline de studiu, prin chiar temele prescrise de 
programe, au rămas în continuare „ateizate”, prin reliefarea cu obstinatie a 
determinărilor materialiste, factualiste şi prin ocolirea deliberată a eventualelor 
implicaţii spirituale. Elevii sunt introduşi în cele mai abstracte şi sofisticate 
teorii ştiinţifice, neglijându-se incidentele şi reverberatile spirituale ale 
respectivelor teorii. Spiritul pozitivist precumpăneşte şi este alimentat în 
maniere multiple. În loc de cultură ştiinţifică atotcuprinzătoare, tinerii noştri 
sunt împinşi înspre frânturi explicative izolate pe care nu ştii de unde să le iei, 
unde să le pui, ce importanţă au. 

Fiecare disciplină de studiu poate să arunce o lumină proprie asupra faptului 
religios. Diversitatea de perspective asigură o mai mare bogăţie şi soliditate a 
edificiului religios. Predarea ştiinţelor, în măsura în care nu conduce la 
închidere dogmatică, este un fapt deosebit de pozitiv pentru religie. După cum 
am arătat într-un capitol precedent, între ştiinţe şi religie avem statornicite 
relaţii de mutualitate şi chiar convergente explicative. La disciplina Istorie se 
poate da seama de diversele maniere de racordare a religiilor în devenirea 
socială, de reformare culturală a structurilor sociale. La diferite discipline 
artistice se pot aduce în atenţie teme, motive religioase transfigurate prin 
intermediul limbajelor specifice. 

a) Încât, un prim pas al interdisciplinaritätii trebuie realizat prin eliminarea 
dezacordurilor axiologice (valorice), prin diminuarea elementelor contradictorii 
care persistă încă în programele şi manualele noastre şcolare. Constituie o 
cerință deontologică eliminarea rupturilor şi a ambiguitätilor explicative 
existente încă la nivelul conţinuturilor educative. Nu este drept şi onest ca ceea 
ce află elevii la o disciplină să se nege la altele. Cerinta poate fi respectată 
întrucât, obiectiv privind lucrurile, din punct de vedere principial şi constitutiv, 
nu există incompatibilitäti de netrecut între paradigmele ştiinţifice şi credinţa 
religioasă. Să luăm cazul teoriei darwiniste, exemplul clasic în această privinţă: 
în măsura în care teoria invocată este prezentată — într-o manieră ipotetică, 

informativă — ca una dintre explicaţiile posibile, ca un caz particular, ca un 
construct teoretic relativ (pentru că mai sunt şi alte teorii despre originea 
omului), şi nu ca singura teorie „adevărată”, ca o dogmă imuabilă, acest model 
explicativ nu mai contrastează atât de mult cu învăţătura religioasă, iar din 
punct de vedere didactic, prezența ambelor perspective (sau chiar multiple) nu 
mai constituie o slăbiciune deontologică, ci, dimpotrivă, o strategie ce invită 
la reflecţie şi creativitate personală. 

b) Un al doilea pas al introducerii perspectivei interdisciplinare se poate 
realiza prin scoaterea în evidenţă la fiecare disciplină în parte (fără a forța nota) 
a dimensiunilor spirituale ale existenţei, a unui fundament valoric ce ne 
depăşeşte, având valenţe clarificatoare şi integratoare. Chiar şi la cele mai aride 
discipline de studiu (ştiinţele exacte) se pot identifica noţiuni, explicaţii, teorii 
care au menirea de a evidenția fundamente sau rezonanţe valorice ce tin de 
credinţa religioasă. La disciplina Fizică, de pildă, se ivesc numeroase prilejuri 
de recurs la Divinitate, de implicare a unui Regulator prim, generator şi 
diriguitor a toate câte sunt. Prin regresiuni explicative se ajunge deseori la 
temeiuri ultime, la axiome asemănătoare cu dogmele promovate de credinţele 
religioase (termenul de dogmă în acest context nu are nimic peiorativ în sine, 
el semnificând învăţătura primă, punctul de plecare indiscutabil). Se realizează, 
astfel, o pregătire prealabilă a elevilor pentru acceptarea unor temeiuri 
religioase, adică o educaţie religioasă implicită. Dar, pentru aceasta, este 
necesară schimbarea actualelor planuri şi programe şcolare. 

c) Un al treilea nivel al interdisciplinaritätii în realizarea educaţiei religioase 
constă în promovarea de către fiecare disciplină separată a unor cunoştinţe sau 
valori religioase propriu-zise, explicite. Partial, această modalitate este deja 
prezentă la discipline precum Istorie, Literatură română, Geografie, Filozofie 
etc. La Istorie, de pildă, sunt teme sau paragrafe unde se discută realizări de 
seamă ale spiritualităţii bisericeşti sau ale unor reprezentanţi ai clerului. La fel 
stau lucrurile şi în cazul Literaturii române, unde avem capitole distincte ce 
tratează ipostaze literare datorate religiei şi Bisericii. Aceste secvenţe sau 
incidente religioase, scoase în relief de autorii de manuale, se pot multiplica fie 
la una şi aceeaşi disciplină, fie la discipline diferite. Ar fi bine ca acum, când 
se preconizează o reformare a conţinuturilor şcolare, forurile de decizie să fie 
conştiente de necesitatea unor deplasări de accente, de concertarea disciplinelor 
şcolare înspre spiritualizarea mai pronunţată a omului — într-o vreme excesiv 
de laicizată şi debusolată din punct de vedere valoric. 

Interdisciplinaritatea vine în sprijinul complementarității şi integrativitäti 
cunoaşterii umane. Se pot valorifica la ora de religie informaţii nespecifice, ce 

tin de alte discipline, dar care vin în sprijinul argumentărilor teologice. Chiar 
şi informaţii sau teorii, aparent în contradicţie cu spiritul religiei, pot fi invocate 
şi folosite. Teoria darwinistă, de pildă, nu contracarează asumptiile religiei. În 
fond, această teorie nu este decât o simplă paradigmă explicativă, un construct 
epistemologic relativ, care încearcă să dea o explicaţie care nu trebuie să-l 
sperie deloc pe preot sau pe profesorul de religie. Teorii au fost şi vor mai fi. 
Paradigmele explicative sunt secvențiale şi perisabile. Nu trebuie să ne 
îndârjim la ceea ce nu merită a fi luat în seamă. 

Asumarea interdisciplinaritätii în predarea religiei se poate realiza prin: 

— reliefarea la fiecare disciplină a incidentelor sau dimensiunilor sacre pe 
care le presupune discutarea unor teme particulare (când se discută literatura 
veche românească, se vor comenta unele texte sacre sau se va releva legătura 
indestructibilă dintre religie şi literatură într-o anumită perioadă istorică); 

— valorificarea specificului sau particularitätilor religioase ale unei clase, 
prin şedinţe pluriconfesionale, în care elevii cu credinţe sau confesiuni diferite 
să-şi prezinte specificitatea propriei religii, să dialogheze pe seama unor 
similitudini sau deosebiri ale religiilor pe care ei le promovează; 

— realizarea unor exerciţii de trăire şi de „punere în situaţie ” a elevilor care 
percep realitatea în chip diversificat, în aşa fel încât drumul spre transcendență 
să treacă prin filtre axiologice şi comprehensive diferite, chiar contradictorii. 


7. Integrarea prin pregătirea în comun (sau pe bază de trunchiuri 
disciplinare comune) a profesorilor de religie. Pregătirea viitorilor profesori 
care vor preda religia se face acum în perspectiva monoconfesională. De altfel, 
circumstanţele actuale (politice, ideologice, confesionale, materiale) nu 
îngăduie o altă formulă de pregătire a formatorilor. Pentru viitor, cum 
modalitatea cea mai previzibilă va fi lucrul în echipe de profesori, care vor 
colabora la elaborarea şi desfăşurarea curriculum-ului unei clase, precum şi la 
dimensionarea unor conţinuturi (prin planuri, programe, manuale), care deschid 
reale perspective viziunii inter-valorice, trebuie meditat la formule de pregătire 
în comun sau parțial comune. Ghetoizarea şi separarea predării religiei în 
şcoală începe încă din stadiul pregătirii formatorilor. 

Desigur, posibilităţile de integrare evocate mai sus comportă grade diferite 
de adecvare, de activare, de realism. Este dreptul nostru, al dascălilor, de a făuri 
proiecte, de a stabili căi, de a visa. Important este să ştim că există, cel puţin 
teoretic, şi alte perspective, şi alte soluţii. Rămâne ca viitorul (pedagogic, dar 
nu numai) să faciliteze, să cheme, să impună recurgerea la astfel de strategii de 
unificare, de integrare sub aspectul proiectării şi predării efective a Religiei. 

În rest, diversitatea trebuie întărită şi prezervată. Acest lucru se poate face 


şi cu faţa către Unitate. 


Unitatea nu este apanajul omului — chiar dacă el se chinuie către aşa ceva. 


Ea ţine de ceea ce, dintotdeauna, acum şi-n veacul vecilor, ne depăşeşte! 


Résumé 


En Roumanie, l'étude de la Religion se réalise dans les écoles primaires et le 
gymnase, mais il tend à devenir matière d'enseignement à option dans les lycées. 
Ce qui s'impose actuellement c’est la possibilité de réaliser une éducation 
religieuse dans une perspective oecuménique, intégrative, surtout dans les milieux 
pluriconfessionnelles. Vu que dans la majeure partie des cas la population 
scolaire est hétérogène du point de vue confessionnel, on pose le problème de la 
réalisation pratique de louverture confessionnelle par l'instruction et par la 
formation. 

L'éducation pour et par les valeurs religieuses ne se fait pas n'importe comment. 
De ce point de vue, la réalisation d'une éducation religieuse exige une perspective 
cecumenique, ouverte. Une pareille éducation prépare le terrain pour une 
meilleure entente et communication entre les gens de diverses croyances et 
convictions religieuses et facilite le dialogue interconfessionnel et interculturel. 
On peut considérer la religion comme un principe essentiel de l'unité des peuples. 
Le pluralisme ne représente pas un mal qu'on doit combattre, au contraire, il doit 
étre pris en considération. 

L'éducation religieuse partant du principe intégrative vise la réalisation d'une 
éducation dans l'esprit de la reconnaissance et au respect des différences qui 
existent dans le cadre de plusieurs religions; elle ne se réfère pas à l'éducation 
pour une certaine (et seule) religion, déconsidérant ou niant les valeurs sur 
lesquelles se fondent d'autres religions. La valorisation des différences, dans la 
communauté multiconfessionnelle, se constitue comme un axiome pédagogique et 
stratégique d'une importance maximum. Une éducation religieuse authentique ne 
se réalise pas par la séparation réciproque, par on ,, ghetto” des religions, mais 
plutôt par une perméabilité réciproque et par l'acceptation de l'altérité raccordée 
e à d'autres valeurs 

A partir de ces axiomes, nous proposons, dans les pages suivantes, des 
suggestions concernant les possibilités concrètes d'intégrer les contenus de 
l’éducation religieuses dans l’enseignement roumain. 


